C 97/26

Становище на Европейския комитет на регионите — Изкореняване на бездомничеството в Европейския съюз: местната и регионалната гледна точка

(2022/C 97/06)

Докладчик: Mikko AALTONEN (FI/ПЕС), член на местна асамблея: Градски съвет на Тампере

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

Контекст и отправни точки

1. отбелязва, че бездомничеството вероятно е най-сериозното проявление на социалното изключване в Европа. Това е неотложен обществен проблем, който изисква по-голямо внимание от страна на създателите на политики на всички равнища, имащи отношение към въпроса, включително на местно, регионално, национално и европейско равнище;

2. подчертава, че бездомничеството е проблем във всички държави — членки на ЕС. Обхватът и естеството на бездомничеството са различни, но нито една държава членка не е успяла да разреши проблема с него;

3. посочва, че бездомничеството е динамична реалност, която засяга не само хората, живеещи на улицата. За бездомни би следвало да се считат и хората, живеещи в приюти или места, които не са предназначени за жилища, хората, които предстои да напуснат дадена институция, както и тези, които разполагат с недостатъчни финансови ресурси и/или разчитат на временен подслон у приятели или роднини. Свеждането на сложната реалност на бездомничеството до улично бездомничество води само до некачествена политическа. Важно е да се прави разлика между ситуации на пълно бездомничество и ситуации, в които съществува мрежа за минимална подкрепа, тъй като действията трябва да бъдат съобразени с различни обстоятелства, за да се оптимизира ефективността на политическите намеси;

4. отбелязва със загриженост, че изтласкване на обитателите на уязвимите квартали и замяната им с по-заможни, краткосрочното отдаване на жилища под наем на туристи в градовете и финансиализацията — в съчетание с последиците от световната финансова и икономическа криза от последните десетилетия — доведоха до ситуация, в която предлагането на жилища на достъпни цени намаля значително, по-специално в разрастващите се градове и метрополни области (без подценяване на предизвикателствата, пред които се изправени по-малките градове и селските райони), като по този начин се изостри проблемът с бездомничеството. Поради това са необходими повече инвестиции и по-добра рамка за инвестиции в жилища на достъпни цени като ключов инструмент за предотвратяване на бездомничеството;

5. подчертава, че бездомничеството е проблем с много измерения, който засяга най-различни хора що се отнася до нуждаещите се от внимание различни групи (жени, млади хора, деца, имигранти и търсещи убежище и др.), живеещи в уязвими и несигурни условия. Причините и факторите, водещи до бездомничество, са многобройни и сред тях има както структурни като липса на жилища на достъпни цени, безработица, пропуски в обхвата на системата за социална закрила, дискриминация и недостатъци в миграционните политики, така и лични като лошо психично здраве, зависимости и проблеми с взаимоотношенията. Всяка ефективна политика трябва да се справи с многоизмерния характер на бездомничеството;

6. отбелязва, че според оценки на европейската неправителствена организация FEANTSA през 2019 г. най-малко 700 000 души са спали всяка нощ на улицата или в приют, което представлява увеличение със 70 % за 10 години. Комитетът е силно обезпокоен от бързо нарастващия брой на бездомните в ЕС в последно време;

7. посочва, че бездомничеството представлява нарушение на правата на човека, като например правото на жилище, залегнало в преразгледаната Европейска социална харта на Съвета на Европа. Бездомничеството може също да бъде нарушение на няколко граждански и политически права, като например правото на защита срещу нечовешко и унизително отношение и правото на личен и семеен живот, а в някои случаи дори на правото на живот;

8. приветства факта, че бездомничеството постепенно се превръща в приоритет на социалната политика в Европа и на международно равнище. Няколко международни организации като ООН и ОИСР, както и институциите на ЕС, наскоро работиха по въпросите на бездомничеството. Комитетът приветства това международно внимание и се надява, че то ще помогне на държавите — членки на ЕС, да подобрят още повече начина, по който се справят с бездомничеството;

9. посочва факта, че пандемията от COVID-19 доказа, че бездомничеството има аспект, свързан с общественото здраве. По-специално бездомните хора в приютите са по-склонни да бъдат заразени, да бъдат хоспитализирани и да умрат вследствие на инфекция поради условията им на живот и здравословното им състояние;

10. счита, че проблемът с бездомничеството може да бъде решен, ако се прилага по устойчив и систематичен начин комбинация от целенасочени и координирани мерки за профилактика. Тази комбинация от политики би трябвало да включва тясно сътрудничество между службите за социално подпомагане и жилищно настаняване, съвместно със съдебната система, и решения, свързани с жилищното настаняване, като например подхода „Жилище преди всичко“; Такива решения за жилищно настаняване, насочени към справяне с лошите жилищни условия и насърчаване на социалното приобщаване на лицата и семействата със социално-икономически затруднения, биха могли да бъдат оптимизирани чрез иновативни форми на жилищно настаняване, финансирани чрез публично-частни инвестиции и инвестиции от третия сектор. Има достатъчно доказателства, за да се заключи, че управлението на бездомничеството само чрез системата на приютите е неефикасно, неефективно и скъпо;

11. изразява съгласие, че „решенията, насочени към жилищното настаняване, следва да се разглеждат като право, а не да зависят от поведенчески реакции и/или постижения“ ( 1 ) . Същевременно осигуряването на настаняване следва да бъде част от цялостен подход, който гарантира предоставянето на структурни както и персонализирани услуги за подкрепа, които да помагат на хората да преодолеят бездомничеството и ефективно да отстраняват първопричините за него на индивидуална основа. Тясното сътрудничество между социалните и здравните услуги е от решаващо значение, не на последно място в контекста на пандемията. Комитетът подчертава, че е важно да се постави акцент и върху превенцията, като се въведат конкретни мерки, които помагат на най-уязвимите и изложени на риск лица да станат бездомни;

12. твърди, че актуалните статистически данни за профила и естеството на бездомничеството са от съществено значение за изготвянето на добри политики и предоставянето на услуги. Комитетът изразява съжаление, че няма официални данни на ЕС относно бездомничеството и призовава за спешни действия за коригиране на това положение;

13. предлага, при липсата на европейско определение за бездомничество, държавите членки и институциите на ЕС да използват като рамково определение класификацията ETHOS, която обхваща липсата на покрив, бездомничеството, несигурните или неподходящи жилищни условия. Това би улеснило европейското сътрудничество;

14. припомня призива си за отделяне на специално внимание и на проблема с бездомничеството сред младите ЛГБТИК лица, за повишаване на осведомеността и насърчаване на младежките центрове за грижи и приютите в местните общности ( 2 )

15. подчертава, че местните и регионалните власти са ключови участници в борбата срещу бездомничеството, но те често не разполагат с ключови политически лостове и финансова подкрепа, за да бъдат ефективни. Поради това политиките в областта на бездомничеството следва да включват всички равнища на управление, имащи отношение към въпроса;

16. посочва, че устойчивият и системен подход „Жилище преди всичко“ може да бъде основата за успешно справяне с бездомничеството, какъвто беше случаят в държавите — членки на ЕС, като например Финландия;

17. приветства Европейската платформа за борба с бездомничеството, която беше стартирана от Европейската комисия и португалското председателство на ЕС през юни 2021 г. Комитетът категорично подкрепя включването на платформата в плана за действие на ЕС относно прилагането на Европейския стълб на социалните права, въпреки че „във връзка с това изразява съжаление, че планът за действие не определя количествена цел за борба срещу бездомничеството“ ( 3 )

18. освен това подкрепя призива на държавните и правителствените ръководители за справяне с бездомничеството като приоритет на социалната политика на ЕС във всички усилия за борба със социалното изключване и борба с бедността, както е посочено в Декларацията от Порто от май 2021 г.;

Препоръки на Европейския комитет на регионите

19. призовава Европейската комисия да играе активна роля в координирането на платформата и да предостави достатъчно ресурси на ЕС, за да се гарантира ефективно управление и видимо въздействие на политиката. Комитетът очаква активното участие в платформата на държавите членки чрез всичките им равнища на управление, включително местните и регионалните власти, както и техните усилия, с които да сложат край на бездомничеството до 2030 г., както е посочено в Лисабонската декларация относно Европейската платформа за борба с бездомничеството и в съответствие с Програмата на ООН до 2030 г. относно целите за устойчиво развитие. Следва да се отбележи, че проблемът с бездомничеството подкопава постигането на няколко цели за устойчиво развитие, а именно цели 1, 2, 3, 6, 8, 10 и 11, в които се призовава за междусекторни политики за ефективно справяне с него;

20. поема ангажимент да играе активна роля в платформата, също и като член на Управителния съвет, като предава информация за предизвикателствата, пред които са изправени местните и регионалните власти в борбата срещу бездомничеството. Настоятелно призовава за тази цел платформата изцяло да признае ролята на местните и регионалните власти и да улесни пълноценното им участие в това начинание;

21. предлага в бъдещата си работа по политиките да се вземат предвид интересите и тревогите на бездомните хора и да се интегрират свързаните с платформата дейности в работните програми на съответните комисии като SEDEC. Комитетът би могъл редовно да организира европейска конференция относно местните и регионалните политики за борба с бездомничеството, които попадат в обхвата на неговата компетентност;

22. предлага FEANTSA да има важна роля в координацията и/или управлението на платформата, тъй като тя е единственият европейски транснационален център за знания и практики в Европа и нейният експертен опит е широко признат и вече използван в разработването на политиката за борба срещу бездомничеството както на равнището на ЕС, така и на равнището на държавите членки. Техният експертен опит ще бъде от решаващо значение за превръщането на платформата от идея в реалност;

23. вижда четири важни направления за дейност на платформата: улесняване на транснационалния обмен и взаимното обучение; насърчаване на достъпа до финансиране от ЕС и на възможностите за финансиране; събиране на данни и мониторинг на напредъка на политиката; идентифициране на обещаващи иновации, като например програмата „Жилище преди всичко“ и подпомагане на тяхното разгръщане;

24. предлага „Жилище преди всичко“ да се превърне в приоритетна тема за платформата, като се има предвид бързо нарастващият интерес сред различните заинтересовани страни, като например националните правителства и местните органи, НПО и доставчиците на жилища. Комитетът счита, че „Жилище преди всичко“, задължително допълнено от висококачествени услуги за социално подпомагане, за да се помогне на хората да се справят с личните предизвикателства, следва да доведе до системна промяна в начина, по който се подхожда към бездомничеството, а не просто да се насърчава на равнище проект;

25. призовава Европейската комисия да гарантира силен акцент върху бездомничеството във всички съответни политически инициативи на ЕС, като например гаранцията на ЕС за децата, стратегията на ЕС за хората с увреждания, стратегията на ЕС за ЛГБТ, стратегията на ЕС за равенство между половете, рамката на ЕС за ромите, гаранцията на ЕС за младежта, плана за действие за социалната икономика, програмата „ЕС в подкрепа на здравето“, Пакта на ЕС за миграцията и инициативата на ЕС за жилища на достъпни цени;

26. призовава държавите членки да използват безпрецедентните възможности за финансиране от ЕС за справяне с бездомничеството, особено свързаните с ЕСФ+, ЕФРР и Механизма за възстановяване и устойчивост. Комисията следва активно да насърчава използването на структурните фондове заедно с управляващите органи, местните и регионалните власти и третия сектор. Комитетът призовава Европейската инвестиционна банка да подкрепя местните и регионалните власти при разработването на инвестиционни предложения, които биха могли да бъдат финансирани по програмата InvestEU като част от Европейския консултантски център по инвестиционни въпроси;

27. призовава Комисията да продължи да развива транснационалното сътрудничество между градовете и местните и регионалните власти и да се възползва от вече извършената работа по отношение на бездомничеството в рамките на програмата URBACT и инициативата за иновативни действия за градско развитие (Инициатива UIA);

28. призовава държавите членки и Комисията да поставят по-силен акцент върху бездомничеството в процеса на Европейския семестър и да разгледат възможността за издаване на специфични за всяка държава препоръки относно бездомничеството за държавите членки, в които бездомничеството се е превърнало в социална извънредна ситуация;

29. призовава Съвета на Европа, в съответствие с член 31 от (преразгледаната) Европейска социална харта ( 4 ) , да обърне специално внимание на извънредната ситуация, свързана с бездомничеството, и съответните агенции на ЕС да обмислят инициирането на дейности по отношение на това явление, като има предвид опустошителното му въздействие върху хората и социалната тъкан. По-специално се отправя искане за участието на: Агенцията за основните права, тъй като бездомничеството е сред онези нарушения на правата на човека в Европа, които изискват най-неотложни действия; Европейска фондация за подобряване на условията на живот и труд, тъй като бездомничеството е най-крайната форма на лош стандарт на живот; Европейския център за профилактика и контрол върху заболяванията, тъй като бездомните хора са непропорционално засегнати от инфекциозни заболявания; Европейския орган по труда, тъй като в редица държави — членки на ЕС, бездомничеството сред гражданите на ЕС, които са мобилни поради работа или служебни задължения, е растящ проблем; Европейския център за мониторинг на наркотици и наркомании, тъй като бездомничеството може да бъде причина за или последица от пристрастяването;

30. призовава държавите членки и Комисията да включат в своите политики разработването и финансирането на социални иновации, прилагани по отношение на жилищното настаняване, както е предвидено в Ръководството на Европейската комисия за социални иновации, като едно от средствата за предотвратяване на бездомничеството;

31. призовава всички държави членки да разработят национални стратегии за борба с бездомничеството при консултации с регионалните и местните власти, като за основа се използва силен подход, основан на жилищното настаняване и мястото, за да се подходи ефективно към специфичните предизвикателства, пред които са изправени различни градове и региони. Комитетът приканва Комисията да изготви европейски инструментариум в подкрепа на държавите членки при стратегическото им планиране;

32. призовава местните и регионалните власти в ЕС незабавно да сложат край на криминализирането и наказването на хората, които спят на улицата, в съответствие със съдебната практика в областта на правата на човека и в съответствие с искането на Европейския парламент.

Брюксел, 2 декември 2021 г. Председател на Европейския комитет на регионите Apostolos TZITZIKOSTAS

(1) „Fighting homelessness and housing exclusion in Europe — A study of national policies“ (Борба с бездомничеството и изключването от жилищно настаняване в Европа — проучване на националните политики), Европейска мрежа за социална политика (2019 г.) (https://ec.europa.eu/social/BlobServlet?docId=21629&langId=en).

(2) SEDEC-VII/015, Становище на КР относно „Съюз на равенство: Стратегия за равенство на ЛГБТИК (2020—2025 г.)“.

(3) Становище на Европейския комитет на регионите относно „Прилагане на Европейския стълб на социалните права от местна и регионална гледна точка“ (COR-2021-01127).

(4) Член 31, параграф 2: предотвратяване и намаляване на бездомничеството с цел постепенното му елиминиране; https://www.coe.int/en/web/european-social-charter).